<classify> MKUU wa Mkoa wa Rukwa, Joachim Wangabo ameshtushwa na kitendo cha mfanyabiashara wa Kata ya Mpwapwa wilayani Sumbawanga, Julius Mwanisawa kujimilikisha ardhi yote ya kitongoji cha Memya.Ardhi hiyo ina milima yenye misitu ya hifadhi na vyanzo vya maji. Mfanyabiashara huyo amezuia wakazi wa eneo hilo kuiendeleza ardhi ya eneo hilo.Kitongoji cha Memya kipo katika kata ya Mpwapwa hakina shule ya msingi wala zahanati huku ujenzi wake ukisuasua kutokana na mgogoro wa ardhi uliopo baina ya wakazi wa kitongoji hicho na Mwanisawa.Licha ya kuwa mgogoro huo umefikishwa katika Mahakama ya Ardhi mkoani Rukwa bado Wangabo alimuagiza Mkuu wa Wilaya ya Sumbawanga, Dk Halfany Haule na Mkurugenzi Mtendaji wa Halmashauri ya Wilaya ya Sumbawanga, Nyangi Msemakweli kufuatilia kesi ya mgogoro huo.Amewataka viongozi hao wapate taarifa na kujua sababu za Mwanisawa kujimilikisha ardhi yote ya kitongoji cha Memya vikiwemo vyanzo vya maji na hifadhi ya misitu. Alitoa agizo hilo alipotembelea na kukagua ujenzi wa vyumba vitatu vya madarasa vinavyojengwa na wakazi wa kitongoji cha Memya.Naye diwani wa Mpwapwa, Abel Mambachika alimueleza Wangabo kuwa Mwanisawa amewazuia wananchi kufyatua matofali kwa kuwa ardhi yote ni mali yake.Aidha Wangabo aliwaagiza viongozi wa Kata ya Mpwapwa akiwemo diwani wake, Mambachika wahakikishe mipaka ya kitongoji hicho na maeneo yatapojengwa taasisi za umma ikiwemo shule na zahanati yanatambuliwa na kupimwa ili kusiwepo migogoro.Ofisa Ardhi, Sekretarieti ya mkoa wa Rukwa, Kelvin Mahundi aliwaeleza wakazi wa kitongoji hicho kuwa hakuna mtu yeyote anayeruhusiwa kisheria kujimilikisha vyanzo vya maji vikiwemo visima na milima.  <topic>: KITAIFA 